পি. বালচন্দ্রন
পদ্মনভন বালচন্দ্রন নায়র (মালয়ালম: പി. ബാലചന്ദ്രൻ; ২ ফেব্রুয়ারি ১৯৫২ - ৫ এপ্রিল ২০২১) ছিলেন একজন ভারতীয় লেখক, নাট্যকার, পরিচালক ও অভিনেতা। তিনি মালয়ালম সাহিত্য ও মালয়ালম চলচ্চিত্রে তার কাজের জন্য পরিচিত ছিলেন। তিনি ১৯৮৯ সালে পাবম উসমান নাটকের জন্য কেরল সাহিত্য অকাদেমি পুরস্কার এবং প্রতিরূপঙ্গল নাটকের জন্য কেরল পেশাদার নাটক পুরস্কার লাভ করেন। তার রচিত উল্লেখযোগ্য চলচ্চিত্র হল উল্লাদাক্কাম (১৯৯৪), পবিত্রম (১৯৯৫), অগ্নিদেবন (১৯৯৫), পুনরধিবসম (২০০০), ও কাম্মাত্তি পাদম (২০১৬)। ২০১২ সালে তিনি ইবান মেঘরুপন চলচ্চিত্র দিয়ে পরিচালক হিসেবে আত্মপ্রকাশ করেন। এছাড়া তিনি কয়েকটি চলচ্চিত্রেও অভিনয় করেন, তন্মধ্যে উল্লেখযোগ্য হল ত্রিবন্দ্রুম লজ (২০১২)। তিনি ২০২১ সালের ৫ই এপ্রিল বাইকমে তার নিজ বাড়িতে মৃত্যুবরণ করেন।